CELEX: 22012D0236
Language: da
Date: 2012-12-31 00:00:00
Title: Det Blandede EØS-udvalgs afgørelse nr. 236/2012 af 31. december 2012 om ændring af bilag XX (Miljø) til EØS-aftalen

21.3.2013   
            
            
               DA
            
            
               Den Europæiske Unions Tidende
            
            
               L 81/38
            
         DET BLANDEDE EØS-UDVALGS AFGØRELSE
   Nr. 236/2012
   af 31. december 2012
   om ændring af bilag XX (Miljø) til EØS-aftalen
   DET BLANDEDE EØS-UDVALG HAR —
   under henvisning til aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 98, og
   ud fra følgende betragtninger:
   
               (1)
            
            
               Kommissionens forordning (EU) nr. 1193/2011 af 18. november 2011 om oprettelse af et EU-register for handelsperioden, der starter den 1. januar 2013, og efterfølgende handelsperioder for EU's emissionshandelsordning i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og om ændring af Kommissionens forordning (EF) nr. 2216/2004 og (EU) nr. 920/2010 (1) skal indarbejdes i aftalen.
            
         
               (2)
            
            
               Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (2) er ikke indarbejdet i aftalen, og de specifikke rapporteringskrav i beslutningen finder derfor ikke anvendelse på EFTA-staterne.
            
         
               (3)
            
            
               EFTA-staterne skal opføres i EU-registret og EU-transaktionsjournalen. Den centrale administrator skal udføre sine opgaver for så vidt angår EFTA-staterne, og EFTA-Tilsynsmyndigheden skal være det organ, der har kompetence til at give den centrale administrator de nødvendige anvisninger med hensyn til bestemmelser vedrørende anvendelsen af forordning (EU) nr. 1193/2011 for EFTA-staterne.
            
         
               (4)
            
            
               De kontraherende parter er indforståede med, at den særlige karakter af EU's emissionshandelssystem og det tilhørende standardiserede og sikre registersystem, jf. Europa-Parlamentets og Rådets direktiv 2003/87/EF (3), som fastsætter, at der skal oprettes et EU-register, kræver særlige regler for datalagring og adgangsret med hensyn til EU-registret for at sikre, at kvoterne for drivhusgasemissioner stemmer overens med de funktionelle og tekniske specifikationer for dataudvekslingsstandarder for registersystemer under Kyotoprotokollen, og at overdragelsen af sådanne kvoter er forenelig med de forpligtelser, der følger af Kyotoprotokollen.
            
         
               (5)
            
            
               EU-registret bør afspejle udvidelsen af EU's emissionshandelssystem til EFTA-staterne. Ifølge Det Blandede EØS-udvalgs afgørelse nr. 152/2012 af 26. juli 2012 (4) er EFTA-staternes kvoter omfattet af EU-kontoen for samlet mængde, EU-kontoen for samlet mængde (luftfart), EU-auktionskontoen, EU-tildelingskontoen, EU-kontoen for reserven for nytilkomne, EU-auktionskontoen (luftfart) og EU-kontoen for den særlige reserve.
            
         
               (6)
            
            
               De kontraherende parter anerkender den særlige karakter af EU-registret og EU-transaktionsjournalen og Kommissionens ansvar med hensyn til den sikre drift og vedligeholdelsen af systemet. Kommissionen bør derfor kunne garantere, at adgangen suspenderes øjeblikkeligt, hvis det er nødvendigt i overensstemmelse med forordning (EU) nr. 1193/2011, under hensyntagen til EFTA-Tilsynsmyndighedens rolle. Denne løsning berører ikke fremtidige spørgsmål vedrørende den to-søjlestruktur, der er etableret i henhold til aftalen.
            
         
               (7)
            
            
               De kontraherende parter anerkender, at det er væsentligt for en kontraherende parts retshåndhævende myndigheder og skattemyndigheder, Europa-Kommissionens Europæiske Kontor for Bekæmpelse af Svig, Den Europæiske Revisionsret, Eurojust, de kompetente myndigheder, der er omhandlet i artikel 11 i Europa-Parlamentets og Rådets direktiv 2003/6/EF (5) og i artikel 37, stk. 1, i Europa-Parlamentets og Rådets direktiv 2005/60/EF (6), de kompetente nationale tilsynsmyndigheder, de kontraherende parters nationale administratorer og de kompetente myndigheder, der er omhandlet i artikel 18 i direktiv 2003/87/EF, at få ret til at indhente visse data, der er lagret i EU-registret og EU-transaktionsjournalen i klart definerede tilfælde, hvis det er nødvendigt for udførelsen af deres opgaver, jf. artikel 83 i forordning (EU) nr. 1193/2011 og artikel 75 i Kommissionens forordning (EU) nr. 920/2010 (7), ændret ved forordning (EU) nr. 1193/2011.
            
         
               (8)
            
            
               Af samme grund anerkender de kontraherende parter, selv om de er opmærksomme på, at Rådets afgørelse 2009/371/RIA (8) ikke er indarbejdet i aftalen, at Europol får permanent læseadgang til data i EU-registret og EU-transaktionsjournalen.
            
         
               (9)
            
            
               De kontraherende parter minder om, at indrømmelsen af informationsrettigheder og af permanent læseadgang, jf. artikel 83 i forordning (EU) nr. 1193/2011 og artikel 75 i forordning (EU) nr. 920/2010, ændret ved forordning (EU) nr. 1193/2011, ikke ændrer ved den fælles forståelse af, at politisamarbejde og retligt samarbejde i straffesager samt skatteforvaltning eller retshåndhævelse falder uden for aftalens anvendelsesområde, og at forordningerne derfor heller ikke giver de nævnte institutioner andre rettigheder end dem, der specifikt er nævnt i henholdsvis artikel 83 og 75.
            
         
               (10)
            
            
               Bilag XX til aftalen bør derfor ændres —
            
         VEDTAGET DENNE AFGØRELSE:
   Artikel 1
   Bilag XX til aftalen ændres således:
   
               1)
            
            
               Punkt 21an (Kommissionens forordning (EU) nr. 920/2010) ændres således:
               
                           i)
                        
                        
                           Følgende tilføjes:
                           », som ændret ved:
                           
                                       —
                                    
                                    
                                       
                                          32011 R 1193: Kommissionens forordning (EU) nr. 1193/2011 af 18. november 2011 (EUT L 315 af 29.11.2011, s. 1).«
                                    
                                 
                     
                           ii)
                        
                        
                           Tilpasning h) og i) omnummereres til tilpasning j) og m).
                        
                     
                           iii)
                        
                        
                           Følgende tilpasning indsættes efter tilpasning g):
                           
                                       »h)
                                    
                                    
                                       Følgende afsnit tilføjes i artikel 64, stk. 1, og artikel 64a, stk. 2:
                                       »Hvis konti under en EFTA-stats jurisdiktion er berørt, underretter Kommissionen straks EFTA-Tilsynsmyndigheden om de anvisninger, der er givet til den centrale administrator, og om grundene til disse anvisninger.
                                       Hvis suspensionen af adgangsretten ikke er horisontal, og i det omfang den er rettet mod individuelle konti under en EFTA-stats jurisdiktion, skal EFTA-Tilsynsmyndigheden inden for tre arbejdsdage vedtage en beslutning om anvendeligheden af Kommissionens anvisninger på grundlag af Kommissionens forklaringer. Manglen på en beslutning fra EFTA-Tilsynsmyndigheden har ingen indvirkning på gyldigheden af de anvisninger, Kommissionen har givet, eller på den centrale administrators handlinger.«
                                    
                                 
                                       i)
                                    
                                    
                                       Følgende afsnit tilføjes i artikel 64a, stk. 3:
                                       »Ordet »Kommissionen« erstattes af ordet »EFTA-Tilsynsmyndigheden«, når kontohavere under en EFTA-stats jurisdiktion er berørt.« «
                                    
                                 
                     
                           iv)
                        
                        
                           Følgende tilpasninger indsættes efter tilpasning j):
                           
                                       »k)
                                    
                                    
                                       Følgende afsnit tilføjes i artikel 75, stk. 3:
                                       »Hvis der er tale om kontohavere under en EFTA-stats jurisdiktion, kan sådanne data udleveres af den centrale myndighed, forudsat at EFTA-Tilsynsmyndigheden forudgående har givet sit samtykke.«
                                    
                                 
                                       l)
                                    
                                    
                                       Følgende afsnit tilføjes i artikel 75, stk. 5a:
                                       »Europol holder EFTA-Tilsynsmyndigheden og Kommissionen underrettet om sin brug af data, hvis kontohavere under en EFTA-stats jurisdiktion er berørt.« «
                                    
                                 
                     
         
               2)
            
            
               Følgende indsættes efter punkt 21an (Kommissionens forordning (EU) nr. 920/2010):
               
                           »21ana.
                        
                        
                           
                              32011 R 1193: Kommissionens forordning (EU) nr. 1193/2011 af 18. november 2011 om oprettelse af et EU-register for handelsperioden, der starter den 1. januar 2013, og efterfølgende handelsperioder for EU's emissionshandelsordning i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og om ændring af Kommissionens forordning (EF) nr. 2216/2004 og (EU) nr. 920/2010 (EUT L 315 af 29.11.2011, s. 1).
                           Forordningens bestemmelser gælder i forbindelse med aftalen med følgende tilpasninger:
                           
                                       a)
                                    
                                    
                                       Udstedelsen, overdragelsen og annulleringen af kvoter, som vedrører EFTA-staterne, deres operatører og de luftfartøjsoperatører, der administreres af dem, skal registreres i EU-transaktionsjournalen.
                                       Den centrale administrator har kompetence til at udføre de opgaver, der er omhandlet i artikel 20, stk. 1, 2 og 3, i direktiv 2003/87/EF, når EFTA-staterne, deres operatører eller de luftfartsoperatører, der er administreret af dem, er berørt.
                                    
                                 
                                       b)
                                    
                                    
                                       I artikel 7, stk. 4, tilføjes følgende punktum:
                                       »EFTA-Tilsynsmyndigheden samordner gennemførelsen af denne forordning med de nationale administratorer i de enkelte EFTA-stater og den centrale administrator.«
                                    
                                 
                                       c)
                                    
                                    
                                       I artikel 31, stk. 7, tilføjes følgende punktum:
                                       »Ordet »Kommissionen« erstattes af ordet »EFTA-Tilsynsmyndigheden«, når kontohavere under en EFTA-stats jurisdiktion er berørt.«
                                    
                                 
                                       d)
                                    
                                    
                                       Følgende afsnit tilføjes i artikel 49, stk. 2, artikel 50, stk. 2, artikel 53, stk. 2, og artikel 54, stk. 3:
                                       »Med hensyn til EFTA-staternes nationale tildelingstabeller giver EFTA-Tilsynsmyndigheden den centrale administrator anvisning.«
                                    
                                 
                                       e)
                                    
                                    
                                       Følgende afsnit tilføjes i artikel 70, stk. 1, og artikel 71, stk. 2:
                                       »Hvis konti under en EFTA-stats jurisdiktion er berørt, underretter Kommissionen straks EFTA-Tilsynsmyndigheden om de anvisninger, der er givet til den centrale administrator, og om grundene til disse anvisninger.
                                       Hvis suspensionen af adgangsretten ikke er horisontal, og i det omfang den er rettet mod individuelle konti under en EFTA-stats jurisdiktion, skal EFTA-Tilsynsmyndigheden inden for tre arbejdsdage vedtage en beslutning om anvendeligheden af Kommissionens anvisninger på grundlag af Kommissionens forklaringer. Manglen på en beslutning fra EFTA-Tilsynsmyndigheden har ingen indvirkning på gyldigheden af de anvisninger, Kommissionen har givet, eller på den centrale administrators handlinger.«
                                    
                                 
                                       f)
                                    
                                    
                                       Følgende afsnit tilføjes i artikel 71, stk. 3:
                                       »Ordet »Kommissionen« erstattes af ordet »EFTA-Tilsynsmyndigheden«, når kontohavere under en EFTA-stats jurisdiktion er berørt.«
                                    
                                 
                                       g)
                                    
                                    
                                       Følgende afsnit tilføjes i artikel 73, stk. 3:
                                       »En national administrator i en EFTA-stat kan anmode EFTA-Tilsynsmyndigheden om at genoptage processer, der er afbrudt i overensstemmelse med stk. 1, hvis han vurderer, at de problemer, der forårsagede den midlertidige afbrydelse, er blevet løst. I så fald giver EFTA-Tilsynsmyndigheden efter høring af Kommissionen den centrale administrator anvisning om at genoptage disse processer. I modsat fald afviser den anmodningen inden for en rimelig periode og underretter straks den nationale administrator med angivelse af årsager og de kriterier, der skal opfyldes, for at en efterfølgende anmodning kan accepteres.«
                                    
                                 
                                       h)
                                    
                                    
                                       Følgende afsnit tilføjes i artikel 83, stk. 3:
                                       »Hvis der er tale om kontohavere under en EFTA-stats jurisdiktion, kan sådanne data udleveres af den centrale myndighed, forudsat at EFTA-Tilsynsmyndigheden forudgående har givet sit samtykke.«
                                    
                                 
                                       i)
                                    
                                    
                                       Følgende afsnit tilføjes i artikel 83, stk. 6:
                                       »Europol holder EFTA-Tilsynsmyndigheden og Kommissionen underrettet om sin brug af data, hvis kontohavere under en EFTA-stats jurisdiktion er berørt.« «
                                    
                                 
                     
         Artikel 2
   Den islandske og den norske udgave af forordning (EU) nr. 1193/2011, der offentliggøres i Den Europæiske Unions Tidendes EØS-tillæg, er begge autentiske.
   Artikel 3
   Denne afgørelse træder i kraft den 1. januar 2013 eller dagen efter, at den seneste meddelelse er indgivet til Det Blandede EØS-udvalg, jf. aftalens artikel 103, stk. 1 (9).
   Artikel 4
   Denne afgørelse offentliggøres i Den Europæiske Unions Tidendes EØS-afsnit og EØS-tillæg.
   
      Udfærdiget i Bruxelles, den 31. december 2012.
      
         
            På Det Blandede EØS-udvalgs vegne
         
         Atle LEIKVOLL
         
            Formand
         
      
   
   
      (1)  EUT L 315 af 29.11.2011, s. 1.
   
      (2)  EUT L 49 af 19.2.2004, s. 1.
   
      (3)  EUT L 275 af 25.10.2003, s. 32.
   
      (4)  EUT L 309 af 8.11.2012, s. 38.
   
      (5)  EUT L 96 af 12.4.2003, s. 16.
   
      (6)  EUT L 309 af 25.11.2005, s. 15.
   
      (7)  EUT L 270 af 14.10.2010, s. 1.
   
      (8)  EUT L 121 af 15.5.2009, s. 37.
   
      (9)  Ingen forfatningsmæssige krav angivet.